ועדת הכספים, כנסת 17, פרוטוקול מספר 279, 2007-01-15 11:45

יעקב ליצמן: בוקר טוב, אני מתכבד לפתוח את הישיבה.

גיל להב: התקנות האלה קובעות מנגנון עדכון והצמדה של כלל האגרות הקבועים בחוקים השונים ששר החקלאות מופקד עליהם.

גיל להב: התקנות הקיימות קובעות מנגנון של עדכון רבעוני ובלבד שחלה עלייה של 5% במדד המחירים לצרכן.

גיל להב: בפועל מאז 2002 לא נעשה עדכון כי לא היתה עלייה כזאת.

גיל להב: בעקבות הערה של ועדת הכספים וכפי שהתחייבנו בפני ועדת הכספים, מוצע לתקן את התקנות כך שהעדכון ייעשה פעם בשנה בהתאם לשינוי במדד, בין אם הוא עלה או ירד.

גיל להב: הוועדה העירה שגם במקרה של ירידה, העדכון ייעשה ב-1 ביולי.

יעקב ליצמן: אגב, למה לא עושים תקנות לכל הסקטורים יחד?

מרב תורג'מן: זה שווה בדיקה אך כל אגרה משתנה בזמן אחר, בתקופה אחרת.

יעקב ליצמן: למה זה כך?

טליה דולן: היינו בקשר עם משרד המשפטים כדי להביא לאחידות לגבי כל עדכון האגרות.

טליה דולן: הכוונה היא שהאגרות יעודכנו אחת לשנה, כל האגרות במדינה, והעדכון יהיה בהתאם לשינוי במדד, כי בחלק גדול מהחוקים הניסוח מדבר על כך שהאגרות ישונו בהתאם לעליית המדד, וכמו שהיושב ראש אמר, אין התייחסות לירידת המדד.

טליה דולן: אנו מקבלים את ההערה, עובדים על זה בתיאום עם משרד המשפטים ורוצים להגיע למצב שבו כל האגרות יעודכנו אחת לשנה באותו מועד, כולל ירידה.

יעקב ליצמן: אני חושב שעד אחוז למעלה או למטה לא צריך לשנות.

יעקב ליצמן: לא צריך לשגע את המדינה.

יעקב ליצמן: אם יש אינפלציה גדולה יותר מאחוז, אז בסדר.

יעקב ליצמן: אגב, זה כל מה שצמוד למדד – הכל צריך להיות באותו תאריך, ולהפסיק לשגע את המדינה.

טליה דולן: יש עם זה בעיה, שאם, למשל, נגיע למצב שהמדד עולה באחוז אחד כל שנה, אגיע לעשרה אחוזים בעשר שנים.

טליה דולן: אנו בודקים גם את הדברים האלה.

טליה דולן: כשהעדכון מוביל אותנו לתוספת של עד 10 ₪ או להורדה של עד 10 ₪, נתעלם ממנה, אך נתייחס לעדכון כעדכון ובעדכון הבא לא נתעלם מאינפלציה מצטברת.

יעקב ליצמן: אפשר לומר לבדוק אחרי חמש שנים, אך לא צריך כל שנה לשגע את המדינה על הכסף הקטן.

יעקב ליצמן: זאת דעתי.

יעקב ליצמן: פעם בחמש שנים לעדכן הכל.

טליה דולן: פה באים כדי לעשות את המנגנון, אך כשהוא נכנס לדרכו, הוא אוטומטי.

יעקב ליצמן: אם מביאים לוועדת הכספים את החקלאות בנפרד וכל דבר בנפרד, לזה קראתי לשגע.

יעקב ליצמן: מי בעד תקנות אגרות חקלאיות (הצמדה למדד)(תיקון), התשס"ז-2006?

יעקב ליצמן: מי נגד?

יעקב ליצמן: מי נמנע?

יעקב ליצמן: אושר פה אחד.

יעקב ליצמן: תודה רבה, הישיבה נעולה.